ผู้ถือหุ้น EIC ไฟเขียวเพิ่มทุน 317 ลบ. ซื้อกิจการ “เบคชีสทาร์ต” สยายปีกธุรกิจอาหาร
ผู้ถือหุ้น EIC ไฟเขียวเพิ่มทุน 317 ลบ. ซื้อกิจการ “เบคชีสทาร์ต” สยายปีกธุรกิจอาหาร
4 ธ.ค. 2561

บริษัท อุตสาหกรรม อิเล็คโทรนิคส์ จำกัด (มหาชน) หรือ EIC รายงานมติการประชุมวิสามัญผู้ถือหุ้นครั้งที่ 1/ 2561 ของบริษัทฯ เมื่อวันที่ 3 ธันวาคม 2561 เกี่ยวกับการเพิ่มทุนจดทะเบียนของบริษัทฯ เพื่อรองรับการเข้าซื้อหุ้นในธุรกิจประเภทอาหารของ บริษัท ฟู้ด โฮลดิ้ง (Food Holding) ซึ่งเป็นบริษัทย่อยที่บริษัทฯ ถือหุ้นอยู่ร้อยละ 99.97 จากบริษัท เบค ชีส ทาร์ต (ไทยแลนด์) จำกัด หรือ BAKED CHEESE TART เจ้าของแบรนด์ขนมอบจากประเทศญี่ปุ่น ซึ่งมีลักษณะร้านแบบ Kiosk ประกอบไปด้วยแบรนด์ขนม Baked Cheese Tart, ZakuZaku และ Ringo
ทั้งนี้ ผู้ถือหุ้นมีมติพิจารณาอนุมัติให้บริษัทฯ ทำการเข้าซื้อธุรกิจดังกล่าว โดยบริษัทฯ จะดำเนินการตามขั้นตอนที่ได้รับอนุมัติจากผู้ถือหุ้น คือทำการลดทุนจดทะเบียนของบริษัทฯ จำนวน 2,589,796,483 บาทโดยการตัดหุ้นที่ยังไม่ได้ออกจำหน่ายของบริษัทฯจำนวน 2,589,796,483 หุ้น มูลค่าหุ้นละ 1 บาท จากเดิมทุนจดทะเบียน 6,271,362,692 บาทแบ่งออกเป็น 6,271,362,692 หุ้น มูลค่าหุ้นละ 1 บาทเป็นทุนจดทะเบียน 3,681,566,209 บาท แบ่งออกเป็น 3,681,566,209 หุ้น มูลค่าหุ้นที่ตราไว้หุ้นละ 1 บาท
จากนั้นทำการเพิ่มทุนจดทะเบียน 6,539,797,314 บาท จากทุนจดทะเบียนเดิมจำนวน 3,681,566,209 บาท แบ่ง ออกเป็น 3,681,566,209 หุ้นมูลค่าหุ้นที่ตราไว้หุ้นละ 1 บาท เป็นจำนวน 10,221,363,523 บาท แบ่งออกเป็น 10,221,363,523 หุ้น มูลค่าหุ้นที่ตราไว้หุ้นละ1บาท โดยการออกหุ้นสามัญเพิ่มทุนจำนวน 6,539,797,314 หุ้น มูลค่าหุ้นที่ตราไว้หุ้นละ1บาท
ซึ่งบริษัทฯจะเสนอขายหุ้นสามัญเพิ่มทุนต่อผู้ถือหุ้นเดิมของบริษัทฯตามสัดส่วนจำนวนหุ้นที่ผู้ถือหุ้นแต่ละรายถืออยู่ (Right Offering) ในราคาหุ้นละ 0.05 บาท ที่อัตราส่วน 1หุ้นเดิมต่อ2หุ้นสามัญเพิ่มทุนใหม่
โดยหากมีผู้ถือหุ้นจองซื้อหุ้นสามัญเต็มจำนวนบริษัทฯคาดว่าจะได้รับเงิน จากการเพิ่มทุนจำนวน 317,000,000บาท มาใช้ในการลงทุนครั้งนี้
อย่างไรก็ดี คณะกรรมการและที่ปรึกษาอิสระ มีความเห็นว่าการเข้าลงทุนในธุรกิจ Baked Cheese Tart เป็นธุรกิจที่มีความเสี่ยงต่ำ เพราะเป็นธุรกิจที่สามารถทำรายได้ได้ง่าย ประกอบกับแบรนด์ขนมอบดังกล่าวได้รับความนิยมอย่างต่อเนื่อง การเข้าลงทุนในครั้งนี้จะสามารถสร้างรายได้ที่ดีให้กับบริษัทได้ในช่วงที่ธุรกิจการทำชิ้นส่วนอีเล็คโทรนิคส์อยู่ในช่วงพักตัว
ทั้งนี้บริษัทได้กำหนดให้วันที่ 2 พ.ย.61 เป็นวันกำหนด รายชื่อผู้ถือหุ้นที่มีสิทธิ์ในการจองซื้อ และได้รับจัดสรรหุ้นสามัญเพิ่มทุน เนื่องจากบริษัทมีความจำเป็นต้องใช้เงินที่ได้รับจากการเพิ่มทุนทันที